Ondersoek oor ‘verkragting’-speletjie by laerskoleArgieffoto “Indien kinders, insluitend laerskoolkinders, speletjies speel waar seuns agter meisies aanhardloop en voorgee om hulle te verkrag, soos wat beweer word, weerspieël dit ‘n ernstige probleem met ons samelewing,” het Debbie Schäfer, LUR vir onderwys in die Wes-Kaap, Maandag gesê. “Die feit dat laerskoolkinders weet wat verkragting is en hoe om dit te doen, is tragies.” Sy sê die departement het ‘n volledige ondersoek van stapel gestuur rakende bewerings oor die speletjie wat glo bekend staan as “rape, rape”. Sy sê onderwysbeamptes sal die week skole besoek en met die onderskeie hoofde gesels. ‘n Skoolhoof in Mitchells Plein het aan die Cape Times gesê dat meisies ‘n kans gegee word om te hardloop waarna die seuns agter hulle aanhardloop. Hy sê wanneer ‘n meisie gevang word, sal die seun haar teen die grond vasdruk en vir sowat 20 sekondes maak of hy haar verkrag. Wanneer die meisie eers “verkrag” is, mag sy nie verder deelneem nie. Die speletjie eindig wanneer al die meisies “verkrag” is. Schäfer sê die departement het nog nie klagtes van die publiek of skole af ontvang oor die speletjie nie.